Predkladacia správa

Cieľom tohto iniciatívneho materiálu je, aby vláda Slovenskej republiky schválila účasť Slovenskej republiky na spolupráci s Európskou vesmírnou agentúrou (European Space Agency, ďalej len „ESA“). Materiál poskytuje koncepciu možnej spolupráce s ESA, ktorá je dôležitá pre  uzatvorenie dohody o spolupráci medzi vládou  Slovenskej republiky a ESA.
 
ESA je  medzivládna organizácia pre mierové využitie vesmíru. Jej cieľom  je podporovať a propagovať využitie vesmíru koordinovaním vesmírneho výskumu a technológií medzi jednotlivými európskymi štátmi, a to striktne na mierové účely.
 
Slovensko je poslednou členskou krajinou EÚ, ktorá nadväzuje s ESA oficiálnu spoluprácu.
 
Spolupráca Slovenskej republiky s ESA prinesie:
 
–        rozvoj príslušných oblastí vedy a techniky a príslušných odvetví priemyslu nakoľko vesmírne aktivity majú strategický význam a sú v nich obsiahnuté najprogresívnejšie výsledky vedy a techniky,
–        motiváciu pre mladú generáciu, vyplývajúcu z nových výziev v rámci výskumu, vývoja aj výroby, ktoré sú neoddeliteľnou súčasťou vesmírnych aktivít aj na Slovensku.
 
Po schválení tohto materiálu vládou SR začnú konzultácie s ESA o obsahu dohody o spolupráci medzi vládou Slovenskej republiky a ESA (ďalej len „dohoda“). Súčasťou procesu vymedzenia obsahu dohody bude aj stanovenie presnej výšky prostriedkov štátneho rozpočtu, ktoré budú potrebné na zabezpečenie predmetu dohody. Návrh dohody spolu s výškou prostriedkov štátneho rozpočtu potrebných na zabezpečenie aktivít spolupráce dohodnutých v dohode bude predložený vláde SR na schválenie. Z uvedeného vyplýva, že predkladaný materiál nezakladá požiadavky na prostriedky štátneho rozpočtu.
 
Súčasťou materiálu je aj návrh štatútu Komisie pre účasť Slovenskej republiky na spolupráci s Európskou vesmírnou agentúrou, ktorá bude poradným orgánom Ministerstva školstva SR pre zabezpečovanie spolupráce s ESA.  Členmi komisie budú zástupcovia ústredných orgánov štátnej správy, organizácií výskumu a vývoja sektora vysokých škôl, štátneho sektora (vrátane SAV), podnikateľského sektora výskumu a vývoja a podnikov, ktoré majú vzťah k vesmírnym aktivitám SR. Členov komisie vymenuje minister školstva SR. 
 
Materiál prešiel v dňoch 2. – 15.júna 2009 medzirezortným pripomienkovým konaním a stav zapracovania pripomienok je uvedený vo vyhodnotení pripomienok, ktoré sú súčasťou materiálu. Celkovo bolo zaslaných 21 pripomienok, z čoho 5 zásadných, ktoré boli akceptované. 
 
    Predkladaný materiál bol prerokovaný v Rade vlády pre vedu a techniku dňa 29.6.2009. Všetky pripomienky boli zapracované.